შენი სახელით მომმართე (ფილმი)
„შენი სახელით მომმართე“ (ინგლ. Call Me by Your Name) — 2017 წლის დრამატული ფილმი, რომელიც დაფუძნებულია ანდრე ასიმანის ამავე სახელწოდების რომანზე. ფილმის რეჟისორია ლუკა გუადანინო, ხოლო პროდიუსერი — ჯეიმზ აივორი. სიუჟეტი მიმდინარეობს ჩრდილოეთ იტალიაში 1983 წელს. ფილმში მოთხორბილია იტალიაში მცხოვრები 17 წლის ელიო პერლმანისა (ტიმოთი შალამე) და თავისი მამის 24 წლის ამერიკელი თანაშემწის, ოლივერის (არმი ჰამერი) რომანტიკული ურთიერთობა. ფილმზე მუშაობა დაიწყო 2007 წელს, როდესაც პროდიუსერებმა პიტერ სპირსმა და ჰოვარდ როზმენმა ასიმანის ნოველის ეკრანიზაციის უფლება მიიღეს. თავდაპირველად რეჟისორი უნდა გამხდარიყო ჯეიმზ აივორი, მაგრამ მის ნაცვლად რეჟისორად აიყვანეს ლუკა გუადანინო, ხოლო თავად სცენარისტის და პროდიუსერის როლი მოირგო. პროექტს დისტრიბუცია გაუწია Sony Pictures Classics-მა, ხოლო მსოფლიო პრემიერა შედგა სანდენსის კინოფესტივალზე 2017 წლის 22 თებერვალს. ფილმმა მიიღო უამრავი ჯილდო და დაიმსახურა უმაღლესი შეფასებები კრიტიკოსებისგან. მათ ძირითადად შეაქეს სცენარი, რეჟისურა და მუსიკა. ოსკარის 90-ე დაჯილდოებაზე გაიმარჯვა ნომინაციაში საუკეთესო ადაპტირებული სცენარი და ასევე ნომინირებული იქნა საუკეთესო სურათისთვის, საუკეთესო მსახიობი კაცისთვის (შალამე) და საუკეთესო ორიგინალური სიმღერისთვის („საიდუმლო სიყვარული“). აივორიმ ასევე მიიღო რამდენიმე ჯილდო შემდეგი დაჯილდოების ცერემონიებისგან: Critics' Choice Awards, აშშ-ის სცენარისტების გილდიის პრემია და ბრიტანული აკადემიის ფილმების დაჯილდოება. შალამე ნომინირებული იქნა ბრიტანული აკადემიის ფილმების დაჯილდოების, Critics' Choice Movie Award-ის, კინომსახიობთა გილდიის და ოქროს გლობუსის დაჯილდოების ცერემონიებზე.